Waar ’n rokie trek brand altyd ’n gesondheidsvuur(Foto: iStock) Tel gou tot vyf. Hoekom? Wel in dié vyf sekondes is iemand as gevolg van ’n rookverwante siekte dood. Volgens die Wêreldgesondheidsorganisasie (WGO) is daar 1,3 miljard rokers wêreldwyd en gaan dié syfer na verwagting oor die volgende drie jaar tot 1,6 miljard toeneem. ’n Mens sê dikwels môre is nog ’n dag om op te hou rook, maar navorsing bewys keer op keer dat tyd nie aan rokers se kant is nie: waar ’n rokie trek, brand altyd ’n gesondheidsvuur. Meer as 8 miljoen mense sterf jaarliks as gevolg van rook, oftewel ’n miljoen meer mense as wat aan MIV, tuberkulose en malaria sáám sterf, en daarom word ’n teentabakveldtog nie om dowe neute nie jaarliks in Mei van stapel gestuur. Van dié 8 miljoen rookverwante sterftes is 1,2 miljoen boonop die gevolg van tweedehandse rook, sê die WGO. Volgens dié organisasie rook of gebruik ’n kommerwekkende een uit elke vyf tieners ’n tabakproduk. Hoewel longkanker dikwels as die vernaamste gevolg voorgehou word, kan dit benewens beroerte en hartsiektes ook kanker van die blaas, bloed, beenmurg, serviks, kolon, slukderm, niere, lewer, mond, pankreas, rektum, maag en keel veroorsaak. Trouens, tabak verwater minstens 13 jaar van ’n roker se lewensverwagting. Tussen 75% en 80% van rokers sê hulle wil graag ophou, maar dit neem die gemiddelde roker vyf tot tien pogings voordat hy of sy die stompies vir goed smoor. Om op te hou rook is ’n groot stap en geensins maklik nie, maar met die regte ondersteuning begin ’n mens dadelik die gesondheidsvrugte pluk. Ná slegs 20 minute keer jou hartklop terug na normaal, binne ’n dag daal jou bloed se koolstofmonoksiedvlak, en binne net twee weke begin jou kans op ’n hartaanval drasties verlaag. Die wêreld om jou ruik eensklaps anders (en lekker!) en jy sal die smaak van kos ten volle kan ervaar en geniet. (Foto: iStock)